
ОБЩИНА ЧАВДАР
_______________________________________________________________________________________________________
2084 с. Чавдар, област Софийска, ул. „Христо Ботев“ № 9

тел: 07189 2261; факс: 07189 2696; тел. кмет: 07189 2388

e-mail: obchavdar@abv.bg; www.chavdar.eu
ОБЯВЛЕНИЕ 
от 27.10.2026 г.

На основание чл. 21, ал. 2 от Закона за местното самоуправление и местната администрация, съгласно Закона за защита на животните, Закона за ветеринарномедицинската дейност, Наредба № 44 за ветеринарномедицинските изисквания към животновъдните обекти и чл.79 от АПК, при спазване изискванията на чл.26 ал.3 и ал.4 от ЗНА, Община Чавдар Ви уведомява, че се налага да се актуализира Наредбата за реда и условията при отглеждане на селскостопански животни на територията на община Чавдар във връзка с изграждане на животновъден обект „общински капан“ за временно прибиране на безстопанствени животни на територията на общината и регистрацията му, в изпълнение на чл. 39 и чл.10, ал.3, т.3 от Закон за опазване на селскостопанското имущество и на чл.137, ал.1 от Закона за ветеринарномедицинската дейност и съгласно Предписание № 44 от 26.08.2026 г. от Областна дирекция по безопасност на храните – София област.
В 30/тридесет/ - дневен срок, считано от 27.10.2026 година, датата на  публикуване на настоящото обявление и от обявяването му на интернет страницата на община Чавдар: www.chavdar.eu, за обсъждане, становища, предложения, мнения, възражения, препоръки и др. можете да представите Вашите такива по актуализация на Наредбата за реда и условията при отглеждане на селскостопански животни на територията на община Чавдар, до 26.11.2026 г., на e-mail: obchavdar@abv.bg, или в Центъра за информация и услуги на гражданите на първия етаж в сградата на общината в рамките на работното време от 8.00 часа, до 17.00 часа на община Чавдар на адрес: п.к. 2084, с.Чавдар, област Софийска, ул. „Христо Ботев" No 9.  
Актуализацията на Наредбата за реда и условията при отглеждане на селскостопански животни на територията на община Чавдар е основано на следните,

МОТИВИ:
1. Причини, които налагат актуализация на наредбата:
Основната причина, налагаща приемането на изменение на Наредбата за реда и условията при отглеждане на селскостопански животни на територията на община Чавдар е във връзка с изграждане на животновъден обект „общински капан“ за временно прибиране на безстопанствени животни на територията на общината и регистрацията му в изпълнение на чл.137, ал.1 от Закона за ветеринарномедицинската дейност и на чл. 39 и чл.10, ал.3, т.3 от Закон за опазване на селскостопанското имущество, съгласно Предписание № 44 от 26.08.2026 г. от ОДБХ – София област. В наредбата са включени реда за временно прибиране на безстопанствени животни на територията на общината, както и заплащането на разходите по престоя на животното/ите от собстненика им, а при непотърсването им в седемдневен срок от получаване на съобщението за задържането им или при неизвестен собственик, същите да се продадат на публичен търг с явно наддаване. Описан е реда за обявяване и провеждане на публичния търг с явно наддаване за продажба на непотърсените животни от собственика им.
2. Цели, които се поставят, с актуализация на наредбата:

Основната цел на Наредбата е във връзка с изграждане на животновъден обект „общински капан“ за временно прибиране на безстопанствени животни на територията на общината и регистрацията му в изпълнение на чл.137, ал.1 от Закона за ветеринарномедицинската дейност и събиране на такса капан за заловени животни за всеки ден престой, като собственика да заплаща разноските по храненето и гледането на животните, както и дължимото обезщетение за причинените вреди.
Проектът на Наредба цели също така съдържанието на същата да бъде в съответствие с действащите нормативни актове от по-висока степен, да се постигане ясна регламентация в уредбата на обществените отношения касаещи реда за временно прибиране на безстопанствени животни на територията на общината, както и заплащането на разходите по престоя на животното/ите от собстненика им, а при непотърсването им в седемдневен срок от получаване на съобщението за задържането им или при неизвестен собственик, същите да се продадат на публичен търг с явно наддаване. Описан е реда за обявяване и провеждане на публичния търг с явно наддаване за продажба на непотърсените животни от собственика им.

3. Финансови и други средства, необходими за прилагането на новата уредба:

Актуализирането на Наредбата за реда и условията при отглеждане на селскостопански животни на територията на община Чавдар няма да е свързано с изразходване на финансови и други средства от бюджета на община Чавдар или средства на ЕС. 

3. Очаквани резултати от прилагането, включително финансови, ако има такива.
С актуализацията на Наредбата ще се избегнат противоречия със законите и ще приведе в съответствие с разпоредбите на нормативните изисквания.
Резултатите, които се очакват от прилагането на наредбата се свеждат до постигане на целите, наложили актуализация на същата, а именно привеждането ѝ в съответствие с актове от по-висока степен, както и създаване на реда за временно прибиране на безстопанствени животни на територията на общината, заплащането на разходите по престоя на животното/ите от собстненика им и реда за обявяване и провеждане на публичния търг с явно наддаване за продажба на непотърсените животни от собственика им.
5. Анализ за съответствие на наредбата с правото на Европейския съюз

Предлаганата актуализация на Наредбата за реда и условията при отглеждане на селскостопански животни на територията на община Чавдар е в пълно съответствие с европейското законодателство, в частност Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз, както и отговарят в пълнота на разпоредбите и целите на националното и местно законодателство.
Във връзка с гореизложеното Ви предлагам следното изменение на нормативния акт, както следва:

В РАЗДЕЛ ВТОРИ - Отглеждане на селскостопански животни, се създават нови членове 22а, 22б и 24а, както следва:
Чл.22а (1) За паша в общински паркове, зелени площи и урбанизирани територии, гробищни паркове, както и навлизането на селскостопански животни и птици в частни урегулирани поземлени имоти и земеделски имоти (градини, ливади, овощни насаждения), животните се задържат от изпълнител назначен с граждански договор към община Чавдар и изпълняващ услуга „Общинска охрана с цел недопускане на замърсявания и опазване на земеделски площи – полски пазач“ . За всеки започнат ден престой собствениците на задържаните животни заплащат по 50,00 евро  на глава за едър добитък и по 30,00 евро на глава за дребен добитък. 

(2)
 Ако собственикът на задържаното/ите животно/и е известен, се уведомява кога и къде е/са задържано/и животното/ите и задълженията, които произтичат за него за всеки ден престой. 

(3)
 Ако собственикът на задържаното/ите животно/и е неизвестен, се поставя съобщение на информационното табло на общинска администрация - Чавдар и интернет страницата на Общината. 

(4)
 Освобождаването на животните се извършва след представяне на квитанция за плащане на престоя по ал. 1, изр. второ и възстановяване на нанесените щети. 

(5)
 Ако собственикът не заплати разходите по престоя на животното/ите, не ги потърси в седемдневен срок от получаване на съобщението за задържането им или е неизвестен, същите се продават на публичен търг с явно наддаване. 

Чл.22б (1) Публичният търг с явно наддаване се обявява със заповед на Кмета на община Чавдар, която съдържа: 

1.
вида на процедурата - публичен търг с явно наддаване; 

2.
кратко описание на обекта на продажба; 

3.
начална тръжна цена, която е в размер на седемдневния престой, съгласно чл. 22а, ал. 1 от Наредбата; 

4.
стъпка за наддаване в %-ти, но не повече от 5 % от началната тръжна цена; 

5.
състав на комисията за провеждане на търга, не по-малко от трима членове, като един от тях е председател; 

6.
дата, място и час на провеждане на търга и втора дата при неявяване на кандидати; 

7.
условия за оглед на животното/ите. 

(2)
  Заповедта на Кмета на община Чавдар по ал. 1 се огласява чрез поставяне на информационното табло на общинска администрация - Чавдар и интернет страницата на Общината. 

(3)
 Тръжна документация за публичния търг с явно наддаване не се утвърждава. 

(4)
 Търгът се провежда в тридневен срок от датата на издаване на заповедта на Кмета на община Чавдар, а ако се пада в почивен ден, се провежда в първия следващ работен ден. В случай, че кандидати не се явят на първата дата, търгът се отлага за втората дата, която е не покъсно от три дни от първата. 

(5)
Всеки дееспособен гражданин може да участва в публичния търг с явно наддаване. 

(6)
 Преди откриване на процедурата председателят на комисията снема самоличността на всички кандидати, вписва данните в протокол, който предоставя за подпис от страна на всички тях. 

(7) След откриване на процедурата от председателя на комисията не се допуска включване на нови участници. 

(8)
 Участниците наддават със съответната стъпка за наддаване, обявена в заповедта на Кмета на община Чавдар по чл. 22б, ал. 1. 

(9)
 Наддаването се извършва чрез гласно обявяване на цената, която предлага участникът. Всяко следващо наддаване представлява достигнатата цена, плюс определената стъпка. 

(10) Преди третото обявяване на последната предложена цена, председателят прави предупреждение, че е последно и ако няма друго предложение, обявява приключване на наддаването. 

(11) След приключване на наддаването председателят на тръжната комисия обявява участника, предложил най-високата цена, класирането и закрива публичния търг. 

(12) Комисията оформя протокола от търга и го представя на Кмета на община Чавдар за утвърждаване в същия ден. 

(13) Копие от протокола се предоставя на спечелилия търга, който е длъжен в срок от 24 часа от получаването да заплати цената. 

(14) От получената сума се удържа дължимото обезщетение за причинени вреди и разноските за престоя, а останалата част се предава на собственика, в случай, че е известен. Ако собственикът не е известен, остатъчната сума се задържа от Община Чавдар до изясняване на собствеността. 

(15) Ако в срок 3 месеца от деня на продажбата, собственикът на животното/ите не се яви да получи остатъка от сумата по ал. 5 и в срок от 6 месеца от деня на продажбата, когато собственикът на животното/ите е неизвестен и не се яви, за да получи остатъка от сумата, последната се внася в приход по извънбюджетната сметка на община Чавдар за опазване на селскостопанското имущество.
            Чл. 24а Забранява се: 

1.
Свободното пускане на животни по улици, площади, детски и спортни площадки, зелени площи и други. 

2.
Ловенето и убиването на кучета и котки, както и измъчването им по какъвто и да е начин, с изключение на предвидените от Закона за ветеринарно-медицинската дейност случаи. Кучетата, страдащи от остри заразни заболявания и представляващи риск за хората по преценка на ветеринарния лекар се подлагат на евтаназия. 

3.
Ловенето и унищожаване на полезния дивеч, пойните и други птици, събирането на яйцата им и повреждането на поставените за тях къщички, заслони и хранилки. 

4.
Отглеждане и въвеждане на животни в търговски обекти с изключение на кучетата-водачи. 

5.
Разхождането на кучета на територията на учебните, детските, детски и спортни площадки и в специално обозначените зони. 

6.
Насъскването на кучета спрямо хора и животни. 

ГРИГОР ДАУЛОВ:/п/

КМЕТ НА ОБЩИНА ЧАВДАР                                                    

